o vóan Ǹtondôbə yǎ á ngākom wa, á ngāyali yób, á bóé sí, ǒ ngakə nyaŋaban ńtīē ámǒs, ású áyɔ́g ébá bátíbili bod, və anə́ étɔ̄á éndáman dzábán é nə̄ kɔ́m. Ńdɔ̄ hḿ áyɔ̄g bətíbəlǐ á nə vé ? 14Sə ényē nyɔ́ ā vól yǎ tə́bə̄ tə́tə̄lə́ a, ényɔ̄ á ḿbə́ lamá: ǎ yǐ kig wú, ǎ kə̌ kig édɔ̄g á sí, ńdɔ̄ fə bidí bí ngādzə́mán kig nyé. 15Mǎ mə̄ nə́ Ńtondôbə Zambá woe, á māfógō máŋ, məsog móé mə́ ngabám; dzwé á nə̄ nâ: Ǹtondôbə Ngul mə́sə. 16Mə ngáfudi bibúg byáma ânyu dóe, mə ngákom wa ásoé édzidzin wɔ́ wámā á sí, éyɔŋ mə̌ yaligi yób, éyɔŋ mə yínī sí, éyɔŋ mə dzôg ai Síon nâ: "Wǎ ó nə̄ áyɔŋ dáma !" 17Yóóge ! Yóóge! Kódōgō á sí ! ǎ Yērúzalɛm, wa yǎ ó ngānyú á mɔ́ mə́ Ńtondôbə, kɔ́b yǎ olún wóé, é kɔ́b ó ngānyú a kələ kwí á bid e nə kɔ́b yǎ yāvə́ kīīki á mís. 18Mod ǎ lə́dē kig nyé zěn, tɔ mɔ́n ḿbɔ̄g yǎ á ngābyé. Mod ǎ bǐ kig nyé á wɔ́, tɔ mɔ́n ḿbɔ̄g yǎ á ngānâ. 19Zá ā yi wa fímī bībə́gē á mís, ású ámālá lə́ ngádzimbi wa fídí fídā dí ? Zá ā yi wa fímī bibə́ge á mís ású ńsa ai amalá, ású zie ai okəŋ bítá ? 20Bɔ́n bóē bə́ bô á sí təgě fə ai ngul á nyɔ́l, anə́ só yǎ ē tīmbí ávɔ̄d, ai olún Ńtondôbə á nyɔ́l á túd, ai məsis mə́ Zambá woe. 21Asú tē, vógólo, ǎ ngɔ́l ngɔ̄lɔ, wa yǎ wā sɔ́g, hədá sə̌ kig məyɔg: 22Ma nyɔ́ māvaa wa kɔ́b kǐki á mɔ́, kɔ́b yǎ ólún wáma, wǎyǐ kīg fə dzɔ bǎd nyū.